# নব্বই দশক আমার ভালো লাগে

আমি নব্বই দশকের কোন কবি নই

নই কোন নব্বই দশকের প্রেমিক

তবু নব্বই দশক আমার ভালো লাগে

নব্বই দশকের গান

কবিতা

রূপালী পর্দার নায়িকা

নব্বই দশকের প্রেম অথবা প্রেমিকা আমার ভালো

লাগে।

প্রেমিকাকে নিয়ে লেখা চিঠি

এক টাকায় কেনা ডাকটিকেট

ডাকবাক্স

ডাক পিয়ন আমার খুব ভালো লাগে।

ঔষধের দোকানের কর্মচারীর পকেটে

দু টাকা পুরে

প্রেমিকার বাসার ল্যান্ডলাইনে ফোন করতে দেওয়া

কর্মচারীকে আমার ভালো লাগে।

প্রেমিকের মিরপুর থেকে সোহরাওয়ার্দী উদ্যান পর্যন্ত

হেঁটে আসার যাত্রাপথ আমার ভালো লাগে।

একা বসে থাকা প্রেমিকার দীর্ঘ অপেক্ষা, আকাঙ্ক্ষা

দেখতে আমার ভালো লাগে।

প্রেমিকার গায়ের শাড়ি

রেশমী চূড়ি

চোখের কাজল

প্রেমিকের জন্য নিয়ে আসা নিজ হাতের রান্না করা খাবার

পোড়া হাতের স্পর্শ আমার ভালো লাগে।

প্রেমিকের টিউশনির টাকায় কেনা, কয়েকটি লাল

গোলাপ আর দুটা সিনেমার টিকেট আমার ভালো লাগে।

সন্ধ্যায় রিক্সা করে প্রেমিকাকে বাড়ি পৌঁছে দেওয়া প্রেমিক, রিক্সা ও রিক্সাওয়ালাকে আমার ভালো লাগে।

প্রেমিকের মানিব্যাগ

প্রেমিকার ডায়েরি

ডায়েরিতে লুকানো প্রেমিকের ছবি আমার ভালো লাগে।

নব্বই দশক আমার ভালো লাগে...।